दावोस। प्रधानमंत्री नरेंद्र मोदी ने भारत के दरवाजे विदेशी निवेशकों के लिए खोलने और कारोबार की आसानी की दिशा में हुई प्रगति का उल्लेख करते हुए वैश्विक निवेशकों को निवेश के लिए आमंत्रित किया तथा कहा कि उनकी सरकार के निर्भीक और असरदार कदमों से स्थितियां पूरी तरह बदल गई हैं। मोदी ने यहां विश्व आर्थिक मंच की ४८वीं बैठक के पूर्ण सत्र को संबोधित करते हुए कहा कि सरकार ने आर्थिक और सामाजिक नीतियों में आमूलचूल परिवर्तन किया है। लाल फीताशाही हटाकर निवेशकों के लिए ’’रेड कार्पेट’’ बिछाया गया है। अधिकतर क्षेत्रों में प्रत्यक्ष विदेशी निवेश के दरवाजे खोल दिए गए हैं। प्रधानमंत्री नरेन्द्र मोदी ने विश्व के शीर्ष कारोबारियों और मुख्य कार्यकारी अधिकारियों (सीईओ)के साथ बैठक के दौरान अपनी ’’अनूठी शैली’’और घनिष्ठता से सबका मन मोह लिया। साथ ही उनके समक्ष वैश्विक स्तर पर निवेश और कारोबार के उत्साहजनक अवसर प्रस्तुत किए। इस गोल मेज वार्ता में वैश्विक कंपनियों के ४० से ज्यादा और भारत के २० सीईओ मौजूद थे। गोल मेज वार्ता का सूत्र वाक्य ’’इंडिया मीन्स बिजनेस (भारत यानी कारोबार की सुगमता)’’ था। इस बैठक में भाग लेने वाले महिंद्रा समूह के अध्यक्ष आनंद महिंद्रा ने ट्वीट किया, सीईओ के सम्मान में दिए गए रात्रिभोज में प्रधानमंत्री मोदी ने प्रत्येक सीईओ की बात का जवाब दिया। विदेशी सीईओ सहित बैठक में शामिल प्रत्येक व्यक्ति के साथ वह व्यक्तिगत रूप से जु़ड गए। ऐसी अनूठी शैली प्राय: दावोस में देखने को नहीं मिलती। महिंद्रा ने कहा, मोदी के संबोधन की अब और अधिक प्रतीक्षा और उम्मीदें होंगी। आपने (मोदी) अपने बेहतरीन का प्रदर्शन कर हमें गौरवांकित किया है। आपके आतिथ्य की गर्मजोशी से दुनिया का प्रत्येक सीईओ आपका कायल हो गया।